kardosdrur/scandi-wiki huggingface dataset:
Energistyrelsen

Energistyrelsen blev oprettet i 1976 og er pr. 23. november 2007 en styrelse under Klima- og Energiministeriet. Der er ca. 900 medarbejdere beskæftiget i Energistyrelsen. Energistyrelsen arbejder med nationale og internationale opgaver i relation til produktion, forsyning og forbrug af energi, samt reduktion af Danmarks fossil-CO2-udledning.

Missionen er at sikre en klimavenlig, effektiv og sikker energianvendelse og -produktion. Visionen er at Danmark skal være 100 pct. uafhængigt af fossile brændsler, Energistyrelsen er i denne proces en førende aktør – nationalt som internationalt.

Energistyrelsen har ansvaret for hele kæden af opgaver knyttet til produktion og forsyning, transport og forbrug af energi, samt energieffektivisering og energibesparelser. Samtidig har styrelsen ansvaret for den danske klimaindsats, herunder for implementering af de nationale fossil-CO2-mål, indsatsen til begrænsning af udslippet af drivhusgasser samt klimatilpasning.

En af Energistyrelsens centrale opgaver er at rådgive ministeren om energi- og klimaspørgsmål og varetage administrationen af den danske energilovgivning. Endvidere gennemfører styrelsen analyser og vurderinger af udviklingen på energi- og klimaområdet nationalt og internationalt og varetager danske energipolitiske interesser i det internationale samarbejde.

Energistyrelsen er organiseret i fem faglige områder, og har endvidere tilknyttet et administrationssekretariat og et energisparecenter.

Ekstern henvisning 
 Energistyrelsens hjemmeside (kilde) 

Danske styrelser
Energi i Danmark
Etableret i 1976
Energipolitik
Hans Barhow

Hans Barhow (1704 i Kvernes i Norge – 1754 i København) var en norsk præst, guldmager og forfatter. Barhow var en præstesøn, i 1720 tog han til København for at gå på Universitet. Han fik sin teologiske eksamen i 1722.

Liv 
 

Han var en tid vikar i præsteembedet for sin svoger Eilert Hagerup i Kalundborg, derefter rejste han via Århus i Jylland til Norge hvor han fungerede som kapellan for sin fader i Kvernes.

I 1727 rejser han tilbage til København hvor han har skiftende arbejde som henholdsvis huslærer og præstevikar i byens mange kirker.

Fra 1739 var han på mange forskellige rejser rundt i Europa, bl.a. Jena, Halle, London, Paris og Lund med rejser til Danmark og Norge indimellem. 

Sine sidste fire år tilbragte han i København hvor han havde slået sig ned som guldmager. Han påstod kort før sin død at have løst gåden omkring guldmageri, uden dog at røbe sin opskrift. Han efterlod sig to små æsker med et gulligt pulver der angiveligt skulle være nøglen til det hele. En regeringskommission der var nedsat til at at finde ud af om Barhow havde talt sandt, måtte dog give fortabt i forsøget på at lave guld ud af pulveret.

Mest kendt er Barhow i dag for sine efterladte manuskripter. Disse består af 4 telefonbogstykke bind, og indeholder bl.a. Barhows selvbiografi og en anderledes vejviser over København. Barhows tekster er bemærkelsesværdigt bramfri og fortæller mest om hans udskejelser både med hensyn til alkohol men først og fremmest de erotiske. Manuskripterne er aldrig blevet trykte i sine helhed, og befinder sig i dag på Rigsarkivet i København. De blev efter Barhows død konfiskeret fra hans efterladte bo, fordi det frygtedes at han i dem havde afsløret statshemmeligheder.

Vejviser over København 

Mest interessant for nutidens kulturhistorie er de noter Barhow har efterladt sig over en vejviser for København. Den første officielle danske vejviser blev først trykt over 20 år efter Barhows død. Men Barhows værk var heller ikke nogen almindelig vejviser, den er først og fremmest et arkiv for Barhow til brug for hans jagt som forfører i byen. Adresserne i manuskriptet er udelukkende adresser hvor Barhow har observeret smukke kvinder. Ved siden af selve adresserne har Barhow så skrevet nogle linjer der anviser hvorfor netop denne adresse er nævnt. Disse optegnelser får Andreas Friberg til i tidsskriftet Skalk at betegne Barhow som "en dansk Casanova.

Manuskriptet er fyldigst ved bydelen omkring Nikolaj Kirke, for det var her at Barhow boede det meste af den tid han var i København. Kommentarerne viderebringer desuden meget bysladder, der viser at Barhow har fulgt godt med i husstandene på sin rute.

Noter

Kilder 
 Kronik En dansk Casanova af Andreas Friberg i tidsskriftet Skalk, Nr. 5, 1970, s. 23-30.
 Artikel af Julius Clausen i Historiske Meddelelser om København, 1919-1920.

Eksterne henvisninger 
 Kulturhistorisk opslagsbog  på Selskabet for Københavns histories hjemmeside

Se også 
 Giacomo Casanova
 Alkymist

Faglitterære forfattere fra Norge
Selvbiografer fra Norge
Dansksprogede forfattere fra Norge
Alkymister fra Norge
Danskere i 1700-tallet
Nordmænd i 1700-tallet
København i 1700-tallet
Deklination (grammatik)

Deklinationen er den grammatiske regel, som følges ved bøjning af nominer (navneord, tillægsord og stedord) i et sprog. Navneord kan f.eks. bøjes i køn, tal og kasus (fald), hvilket medfører, at de ændrer deres form enten ved omlyd (stærk bøjning) eller ved påhæftning af endelser (svag bøjning). Ord i samme ordklasse kan have så ensartede deklinationsregler, at man samler dem i en gruppe. F.eks. er de latinske navneord i 1. deklination kendetegnet ved, at de alle har a-slutvokal i nominativ (navnemåde) singularis (ental).

Grammatik
Numerical Electromagnetics Code

Numerical Electromagnetics Code (NEC)

, 
er en algoritme og en generisk applikation, som oprindeligt blev skrevet i programmeringssproget fortran. Det blev udviklet med navnet NEC i 1970'erne. Det er og har været et populært radioantenne modelleringsmetode for radioantenner med trådelementer og fladeelementer. Koden blev offentliggjort til almen anvendelse og er i dag blevet distribueret til mange computerplatforme; lige fra mainframes til små PC'er.

Hvordan det virker 
NEC-modeller kan omfatte elektrisk ledende tråde nedgravet i en elektrisk set homogen jord, isolerede ledere og belastninger der er komplekse. Koden er baseret på method of moments-løsning af elektriske feltintegralligninger for tynde tråde og magnetiske feltintegralligninger for ledende flader. Algoritmen har ingen teoretiske begrænsninger og kan anvendes til modellering af store mængder af beskrivelseselementer eller for detaljeret modellering af små antenner.

Modellerne bliver defineret som trådelementer, trådskruelinje eller lignende og bliver som regel skrevet ind i en tekstfil som er i ASCII. Datafilen hentes ind i NEC-applikationen til at generere tabelresultater. Resultatet kan hentes ind i andre programmer f.eks. for at kunne visualisere resultatet og evt. generere andre grafiske repræsentationer som f.eks. smith charts.

NEC-versioner 
I dag (2007) er der mindst fire NEC-versioner, med NEC-2 som fremkom i 1981 – og NEC-4 i 1992. NEC-2 er den højeste version som er udgivet som offentlig ejendom uden licens. NEC-4 er stadig proprietær som holdes af Lawrence Livermore National Laboratory og University of California. 

NEC-4 kræver en licens for at kunne bruges. Licensdetaljerne kan fås fra Lawrence Livermore National Laboratory.

MININEC var en version som blev skrevet i BASIC til hjemmecomputere. MININEC har flere kendte fejl sammenlignet med NEC.

Der findes flere vejvisere til forskellige NEC-versioner og hjælpeværktøjer.

NEC2-udgaver 
NEC2 findes efterhånden i mange offentligt tilgængelige udgaver - mange med kildekode. Oprindeligt var det skrevet i fortran. Senere er det blevet oversat til C (f.eks. nec2c) og sidst er det oversat til C++.

Kilder/referencer

Eksterne henvisninger

Public domain-udgaver 
 4nec2 er en fri udgave af NEC2/NEC4 implementation til windows. Den er et værktøj til at skabe, se, optimere og tjekke 2D og 3D radioantenner.
 MMANA-GAL – Fri antennedesign baseret på MININEC.

Kommercielle udgaver 
 EZnec
 NEC4WIN NEC4WIN /VM
 AC6LA antenna utilities

Software
Radioantenner
Johannes Østrup

Johannes Elith Østrup (født 27. juli 1867 i København, død 5. maj 1938 sammesteds) var en dansk filolog, der var professor ved Københavns Universitet fra 1918 og dets rektor  1934-1935.

Østrup blev student 1884 fra Metropolitanskolen. Han fik en skoleembedseksamen i 1890 i græsk, latin og dansk, men allerede året efter disputerede han for doktorgraden med en disputats om Tusind og en Nat.

Efter at have erhvervet doktorgraden tog han på rejse til Egypten og Syrien til august 1893. Foruden fagstudiet dyrkede han sammenlignende sprogvidenskab hos Vilhelm Thomsen, sanskrit hos Viggo Fausbøll og især semitiske sprog hos A.F. van Mehren.

I 1898 blev Østrup midlertidig docent i semitisk sprog og litteratur ved Københavns Universitet. Den stilling beholdt han til 1918, hvor et ekstraordinært professorat blev oprettet til ham i islamisk kultur.

Fokus for Østrup lå på sprog, kultur og samfundsforhold i Orienten. Det blev også til en næsten fuldstændig oversættelse af Tusind og en Nat i seks bind (1927-1928) og et katalog over Nationalmuseets samling af arabiske og tyrkiske mønter, blandt andet de kufiske mønter, i 1938.

Han blev Ridder af Dannebrog 1910, Dannebrogsmand 1923 og Kommandør af 2. grad 1935. I 1937 udgav han sine erindringer. Han er begravet på Nødebo Kirkegård. Der findes en buste af Rasmus Bøgebjerg, et maleri af Axel Østrup og en tegning af Otto Christensen (familieeje).

Forfatterskab
 "Det nye Tyrki" (Udvalget for Folkeoplysnings Fremme: Folkelæsning Nr. 354; København 1931)

Litteratur 
Holger Jerrild, "Hos Professor Østrup", s. 611-621 i: Gads Danske Magasin, 1934.

Eksterne henvisninger 
 
 
 Johannes Østrup på Kb.dk (Det Kongelige Bibliotek)

Filologer fra Danmark
Rektorer ved Københavns Universitet
Faglitterære forfattere fra Danmark
Selvbiografer fra Danmark
Dansksprogede forfattere fra Danmark
Kommandører af Dannebrog
Danskere i 1800-tallet
Danskere i 1900-tallet
Personer fra København
Personer i Dansk Biografisk Leksikon
Personer i Kraks Blå Bog (afdøde)
Studenter fra Metropolitanskolen
Cargowaggon

CARGOWAGGON – GE Equipment Services/Rail Services har europæisk hovedkvarter i Amsterdam, Holland.
Lukkede godsvogne med teksten CARGOWAGGON ses hyppigt i Railions godstog i Danmark.

Ekstern henvisning 
 GE Railservices websted 

Jernbaneselskaber
Transportvirksomheder fra Nederlandene
Valentín Uriona

Valentín Uriona Lauciriga (29. august 1940 – 30. juli 1967) var en spansk professionel landevejscykelrytter. Han døde i 1967 efter at han styrtede ved det spanske mesterskab i landevejscykling i Sabadell.

Mandlige cykelryttere fra Spanien
Ringe Bibliotek

Ringe Bibliotek er et folkebibliotek i Faaborg-Midtfyn Kommune.

Biblioteket består dels af det tidligere rådhus i Ringe, som blev omdannet til bibliotek i 1978, og af en ny bygning fra 2004, hvor hele biblioteket blev renoveret.

På biblioteket er der løbende udstillinger og arrangementer.

Ekstern kilde/henvisning 
 Faaborg-Midtfyn Bibliotekerne
 Arrangementer på Ringe Bibliotek  (KultuNaut)

Folkebiblioteker i Danmark
Bibliotek
Transwaggon

Transwaggon er en international virksomhed med kontorer i Frankrig, Tyskland, Italien, Spanien, Sverige og Schweiz samt repræsentationskontorer i Polen, Slovenien og Tjekiet.

Firmaet startede i 1965 og udlejer godsvogne og har mere end 12700 enheder (nov.07). Lukkede godsvogne med teksten TRANSWAGGON ses hyppigt i Railions godstog i Danmark.

Ekstern henvisning 
Transwaggons websted 

Jernbaneselskaber i Tyskland
Ole Gunnar Solskjær

Ole Gunnar Solskjær (født 26. februar 1973 i Kristiansund) er en tidligere norsk fodboldspiller og nu fodboldtræner. 

Som spiller er han bedst kendt som angriber i Manchester United, hvor han spillede fra 1996 til 2007. Som træner har han været træner for bl.a. Cardiff City F.C. (2014) og Manchester United (2018-21).

Karriere

Spiller 
Solskjær begyndte at spille fodbold i den norske 3. divisionsklub Clausenengen. Som 17-årig gjorde han indtryk med 17 mål i seks kampe i Otta Cup. I sin periode i klubben scorede han over et mål per kamp i gennemsnit, og derfor tiltrak han opmærksomhed fra større klubber. Det blev Åge Hareide, der som træner i klubben, hentede Solskjær til Molde FK, og for denne klub scorede han i sin første sæson 20 mål i Tippeligaen, 31 mål i 38 kampe på to sæsoner.

Samtidig debuterede han på det norske landshold, hvor han scorede det norske mål i venskabskampen mod ; den endte 1-1. Nu blev der interesse for ham i udlandet, og han endte med at blive solgt til Manchester United i 1996. Han fik straks succes i klubben, da han scorede 18 mål i debutsæsonen. Han fik hurtigt tilnavnet "Baby-Faced Assassin" ("Dræberen med babyansigtet"), og skønt han af og til var plaget af skader, scorede han 108 mål i sine 235 ligakampe for Manchester United. En af hans imponerende præstationer, var, da han i en kamp mod Nottingham Forest blev skiftet ind mod slutningen af kampen, formåede at score fire mål på ti minutter. Han var også med til at vinde The Treble 1998-99 og heri scorede sejrsmålet i 2-1-sejren i Champions League-finalen 1999 mod Bayern München.

Som landsholdsspiller var Solskjær med ved to slutrunder, VM 1998 og EM 2000. Han spillede i alt 67 landskampe og scorede 23 mål.

Træner 
Han begyndte sin trænerkarriere for Manchester Uniteds andethold, inden han i 2011 vendte tilbage til norske Molde, hvor han tidligere også havde spillet. Den walisiske Premier League-klub Cardiff City F.C. ansatte Solskjær som manager i begyndelsen af 2014, men det lykkedes ham ikke at skabe ret gode resultater, så i september samme år blev han afskediget. I 2015 blev han igen cheftræner i Molde. 

Den 19. december 2018 blev han midlertidig træner for Manchester Uniteds førstehold efter fyringen af José Mourinho. Efter en periode med 14 sejre og blot tre nederlag i 19 kampe til United samt sejr i ottendelsfinalen i Champions League over Paris St. Germain blev Solskjær belønnet med en kontrakt frem til sommeren 2022.

Efter en række skuffende resultater i efteråret 2021, blev Solskjær fyret og erstattet af Ralf Rangnick.

Referencer

Eksterne henvisninger 

Fodboldtrænere fra Norge
Fodboldspillere fra Norge
Fodboldspillere fra Molde FK
Fodboldspillere fra Manchester United F.C.
Fodboldtrænere fra Manchester United F.C.
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Peyton Manning

Peyton Manning (født 24. marts 1976) er en amerikansk fodboldspiller fra USA, der spiller quarterback for NFL-holdet Denver Broncos og er kendt som en af ligaens bedste quarterbacks. Han blev draftet af Colts i 1998 som den første spiller det år. 

Han er en af de bedst betalte spillere i NFL-ligaen og har igennem sin karriere sat en lang række rekorder, herunder bl.a.:

 Flest sæsoner med over 4,000 yards: 7, 1999–2004, 2006
 Flest sæsoner med over 4,000 yards i træk: 6, 1999–2004
 Flest sæsoner med over 25 touchdownkast i træk: 9, 1998-2006 
 Kampe med en 'perfekt' quarterback rating: 4 (incl en playoff kamp)
 Bedst quarterback rating i en sæson: 121,1, 2004
 Eneste quarterback der har kastet 10 eller flere touchdowns til 3 forskellige wide receivers i en sæson: 2004: Marvin Harrison (14) Reggie Wayne (12) Brandon Stokley (10)
 Eneste spiller der er blevet udnævnt til league-MVP 5 gange: 2003, 2004, 2008, 2009 og 2013.

Forud for sin NFL-karriere spillede han for University of Tennessee, hvor han satte mange universitetsrekorder, blandt andet for antal totalt kastede yards (11201), kastede touchdowns (89) og kastede yards i enkelt kamp (523, han ejer derudover også anden og tredjepladsen i denne kategori).

Peyton Manning er den mellemste søn af tidligere New Orleans Saints quarterback Archie Manning. Han er storebror til nuværende New York Giants quarterback Eli Manning og lillebror til college wide-reciever Cooper Manning.

Eksterne henvisninger 

Amerikansk fodbold-spillere fra Louisiana
Amerikansk fodbold-spillere fra Indianapolis Colts
Amerikansk fodbold-quarterbacks
Personer fra New Orleans
Amerikansk fodbold-spillere fra Denver Broncos
M.P. Pedersen

M. P. Pedersen, Martin Peter Pedersen (1887-1979), var én af de dygtige radiopionerer i radioens barndom i Danmark. Han fik arbejde hos Valdemar Poulsens firma, ”Det kontinentale Syndikat” straks efter at han var blevet uddannet som ingeniør i 1912. Firmaet var kendt som producent af buegeneratoren, der blev kaldt "Poulsenbuen". Snart efter fik han plads hos det engelske ”Universal Radio Syndicate”, hvor han traf en anden dansker, Otto Skovmand.

Virksomheden M.P. Pedersen historisk
I 1914 skabte de deres eget firma, Skovmand & Pedersen, som først og fremmest skulle fremstille radiorør, efter Lee De Forests type, der blev kaldt "Audion".

Otto Skovmand døde allerede i 1919, og Pedersen ændrede virksomhedsnavnet til M.P. Pedersen. Det var ulovligt at fremstille og forhandle radioudstyr, da staten havde monopol på alle slags sendere og modtagere, så for at skjule firmaets aktivitet, kaldte han det en cigaretfabrik. Kundekredsen var ikke så stor dengang, men han kom ret hurtigt i gang med at fabrikere og servicere radiomodtagere og radiosendere. Fra engang i 1920'erne producerede M.P. Pedersen desuden radiorør, som blev kaldt "M.P.".

Firmaet eksisterede helt op i 1970'erne, hvor det til sidst havde specialiseret sig i skibsradioer/sendere.

Udstyr som radioamatører senere gjorde brug af.

Referencer 

Ingeniører fra Danmark
Elektronikvirksomheder i Danmark
NEC (flertydig)

NEC har flere betydninger:
 NEC – kendt japansk virksomhed.
 NEC (software) - Numerical Electromagnetics Code
 Rigspolitiets nationale efterforskningscenter www.politi.dk 
 NEC Nijmegen – hollandsk fodboldklub
Eva Meile

Eva Meile (født 20. januar 1936) er uddannet både som pianist og siden cand.theol. og har som sådan virket som præst ved Sankt Andreas Kirke (Københavns Kommune) og Luther Kirken, begge i København, indtil hun blev pensioneret i 2003. Har udgivet flere bøger om teologi og kirkelige emner, så som Salmeordbogen sammen med Birgit Meister, og selvbiografien Oh Slagelse .

Note 

Pianister fra Danmark
Præster fra Danmark
Faglitterære forfattere fra Danmark
Dansksprogede forfattere fra Danmark
Automatically Tuned Linear Algebra Software

Automatically Tuned Linear Algebra Software (ATLAS) er et programbibliotek til lineær algebra. ATLAS tilbyder en moden open source implementation med BLAS API til C og Fortran77.

ATLAS bliver ofte anbefalet som en automatisk optimerende måde at anvende BLAS programbiblioteket på.

ATLAS kører på de fleste Unix-lignende systemer og på Microsoft Windows (via Cygwin). ATLAS er frigivet under en BSD-licens og mange kendte matematikprogrammer anvender ATLAS: Maple, MATLAB, Mathematica og GNU Octave.

Se også
LAPACK

Eksterne henvisninger
 math-atlas.sourceforge.net Project homepage
 User contribution to ATLAS
 A Collaborative guide to ATLAS Development
 The FAQ has links to the Quick reference guide to BLAS and Quick reference to ATLAS LAPACK API reference
 Microsoft Visual C++ Howto  for ATLAS

Matematiske værktøjer
Lineær algebra
Antofagasta

Antofagasta er en havneby i det nordlige Chile. Byen har en befolkning på 318.800 (2002) og er hovedstad for regionen Antofagasta. Byen ligger i Atacamaørkenen og har derfor et meget tørt klima. Den årlige nedbørsmængde ligger på omkring 4 mm. Der er minedrift efter blandt andet kobber i de omkringliggende områder, og disse miner er meget vigtige for Antofagastas økonomi. Byen lå oprindeligt i Bolivia, men kom under chilensk kontrol i 1879 som en følge af Salpeterkrigen.

Byer i Chile
Etableret i 1868
Vuk

Vuk er en børnebog fra 1965 af István Fekete. Den handler om en ræv ved navn Vuk, der bor i skoven. Tegnefilmen Vuk - Den lille ræveunge fra 1981 er baseret på bogen.

Litteratur i 1965
Romaner fra Ungarn
Børnebøger
Iquique

Iquique er regionhovedstad i Tarapacá-regionen i det nordlige Chile. Byen ligger ved Stillehavet, vest for Atacamaørkenen og har en befolkning på 221.400 (2004). Byen er en vigtig eksporthavn og har et af de største havneanlæg i Sydamerika. Byen kaldes også for Zofri.

Eksterne henvisninger 

 Zona Franca de Iquique (spansk)
 Zofri  (spansk)

Byer i Chile
Havnebyer
Etableret i 1836
Frankenwald

Frankenwald er en mellemstor bjergkæde i den nordlige del af delstaten Bayern i Tyskland. Området ligger i Regierungsbezirk Oberfranken og danner en geologisk forbindelse mellem Fichtelgebirge og Thüringer Wald. Frankenwald har et vidt, skovklædt plateau, som går omkring 45 km mod nordvest og hælder svagt mod nord og øst og floden Saale, men falder mere brat mod den bayerske slette i vest. De højeste toppe er Döbraberg nær Schwarzenbach am Wald på 794 m, og Wetzstein ved Brennersgrün i Thüringen med 792 m. Centralt ligger vandskellet mellem floderne Main, der er en biflod til Rhinen, og Saale, der er en biflod til Elben.

Bjerge i Tyskland
Bayern
Bouli

Bouli er en fransk tegnefilmserie fra slutningen af 1980'erne, som blev vist i Danmark på TV 2 i forbindelse med julen 1991, hvor tegnefilmene blev vist i Trolderiks julekalender.

Handling 
Bouli handler om snemanden af samme navn, der får en magisk rød næse af månen – En næse der gør ham og hans venner i stand til ikke at smelte. Derfor rejser de ofte ud i verden og oplever en masse ting.

Animerede tv-serier
Trolderik

Trolderik var en opdigtet figur, skabt af Johnny Reimar i samarbejde med TV 2 i kanalens unge år, for at have en tilsvarende figur til DR's Bamse. Trolderik havde sin egen tv-serie og tre julekalendere i henholdsvis 1990, 1991 og 1992, spillet af Bob Goldenbaum. boede i sin troldehule ude i skoven sammen med sin ven, ormen Lafayette, der bor i et æble på hans skrivebord, og Tip-troldeolde, der hænger som et billede på hans væg, og for det meste er sur og gnaven.

Trolderik viser tegnefilm
Denne serie var Trolderiks første, og blev sendt hver lørdag eftermiddag i slutningen af 1990 og begyndelsen 1991. Trolderik synger sange og ser tegnefilmen om den levende snemand Bouli og hans venner i sin magiske krystalkugle.

Trolderik og Nisserne
Denne julekalender er fra 1990. Hver dag sang Trolderik Kalendersangen, hvor han tæller dagene til juleaften. Derudover følger han historien om Nisselægen David i sin magiske krystalkugle, om de to nisser David og Lisa, deres liv blandt dyrene i skoven og kampen mod deres fjender, troldene.

Trolderiks Kvarter
I efteråret 1991 skiftede Trolderiks ugentlige program navn fra "Trolderik viser tegnefilm" til "Trolderiks Kvarter", og samtidig fik Trolderik et nyt udseende. I sin krystalkugle ser han dukkefilmen "Fablernes Verden", hvor en ugle fortæller historier om dyrene i skoven.

Trolderiks Julekalender
Denne julekalender er fra 1991. Trolderik befandt sig stadig i sin hule i skoven. Udenfor stod fugleskræmslet Baron von Piphat, som Trolderik hver dag besøgte, når han hentede juleposten i sin postkasse. Hver dag viste Trolderik to film i sin krystalkugle. Den første var en dukkefilm om en ugle, der fortalte historier om livet blandt dyrene i skoven. Den anden film var omkring et uheldigt postbud. Hver dag kom han galt af sted, og Bubber måtte hjælpe posten og postmesteren med at bringe juleposten ud gennem december.

Trolderiks Posthule
Denne julekalender er fra 1992. Trolderik flyttede fra troldeskoven og op på Nordpolen sammen med ormen Lafaytte og hans billede af Tip-troldeolde for at finde ud af, om Julemanden eksisterer, og hvordan han i så fald så ud.
Hver dag kom sælen forbi med tegninger fra børnene, der havde tegnet deres bud på, hvordan Julemanden ser ud. Derudover viste Trolderik også en tegnefilm om snemanden Bouli og alle hans venner.

Produktion 
Trolderik blev i 1990 optaget i et studie ved K-Salat-fabrikken i Havnsø i Nordvestsjælland.

Referencer

Eksterne henvisninger 
 Læs om Trolderik og Nisserne på Juleweb.dk
 Læs om Trolderiks Julekalender på Juleweb.dk
 Læs om Trolderiks Posthule på Juleweb.dk

Tv-seriefigurer
Børneserier fra Danmark
Tv-julekalendere
Danske tv-serier fra 1990'erne
Sigte (skydevåben)

Et sigte er et optisk hjælpemiddel, der anvendes for at sigte med våben af forskellige typer. For håndvåben er typiske varianter dioptersigte, rødpunktsigte og teleskopsigte. Større våben som kanoner og missiler har som regel sigte med både optiske og elektroniske komponenter.

Skydevåben